CELEX: 52017PC0169
Language: hu
Date: 2017-04-07
Title: Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének az Olasz Köztársaság részére történő engedélyezéséről

EURÓPAI BIZOTTSÁG
            Brüsszel, 2017.4.7.
            COM(2017) 169 final
            2017/0078(NLE)
            Javaslat
            A TANÁCS VÉGREHAJTÁSI HATÁROZATA
            a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének az Olasz Köztársaság részére történő engedélyezéséről
            
               
         
         
            
               INDOKOLÁS
            
            
               A közös hozzáadottértékadó-rendszerről szóló 2006. november 28-i 2006/112/EK irányelv (a továbbiakban: a „héa-irányelv”) 395. cikkének (1) bekezdése alapján a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon az adóbeszedés egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2017. február 16-án iktatott levelében az Olasz Köztársaság felhatalmazást kért arra, hogy a továbbiakban is alkalmazhassa a héa-irányelv 206. és 226. cikkétől való eltérést a hatóságok számára történő termékértékesítés és szolgáltatásnyújtás esetében a hozzáadottérték-adó (héa) megfizetésére és a számlázásra vonatkozó előírások tekintetében. Olaszország kérte továbbá a felhatalmazás alkalmazási körének kiterjesztését és a héa-irányelv 206. és 226. cikkétől való eltérés alkalmazását a központi és helyi hatóságok által irányított vállalatok, valamint a felsorolt tőzsdei vállalatok részére történő termékértékesítésre és szolgáltatásnyújtásra is. A héa-irányelv 395. cikke (2) bekezdésének megfelelően a Bizottság 2017. március 15-én kelt levelében tájékoztatta a többi tagállamot az Olasz Köztársaság kérelméről. 2017. március 16-án kelt levelében a Bizottság arról értesítette az Olasz Köztársaságot, hogy a kérelem elbírálásához szükséges minden információ a rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A statisztikai ellenőrzési rendszer bevezetését követően Olaszország súlyos héacsalásokat derített fel a hatóságok részére történő termékértékesítéssel és szolgáltatásnyújtással összefüggésben. E gyakorlat megszüntetése érdekében 2014-ben Olaszország kérelmezte, hogy a hatóságok részére történő termékértékesítések és szolgáltatásnyújtások után fizetendő héát ne az értékesítőnek vagy szolgáltatónak, hanem az adóhatóság egy elkülönített és zárolt bankszámlájára fizessék meg. 
            
            
               Az eltérést a Tanács (EU) 2015/1401 végrehajtási határozata
                  1
                2017. december 31-éig engedélyezte. Felhatalmazta Olaszországot, hogy a héafizetés tekintetében a héa-irányelv 206. cikkétől, a számlázási szabályok vonatkozásában pedig a héa-irányelv 226. cikkétől eltérjen. 
            
            
               Olaszország egy meghatározott időre kérelmezte az eltérést, amíg kidolgozza és bevezeti az ellenőrzési politika megfelelő intézkedéseit, és maradéktalanul kihasználja az elektronikus számlázáson keresztül beérkező adatokban rejlő lehetőségeket. Az egyes tranzakciók és a hatóságok által a vásárlásaik után megfizetendő pontos héaösszegek valós idejű ellenőrzését biztosító, a hatóságok részére történő szállításokra vonatkozó számlázási kötelezettség bevezetésének Olaszország számára lehetővé kell tennie, hogy a hagyományos ellenőrzési módszerekre támaszkodva vizsgálja az érintett ágazatot úgy, hogy a héa-irányelvtől nem kell eltérnie. 
            
            
               Az Olaszország által adott tájékoztatás szerint a hatóságok részére történő szállításokra vonatkozó elektronikus számlázás bevezetése jelentős mennyiségű információt szolgáltatott az adóhatóságnak a számlák mozgásával kapcsolatban, ami lehetővé tette a tranzakciók és a vonatkozó héaösszegek ellenőrzését. 2017. január 1-jétől vezették csak be azonban a hatékony ellenőrzési rendszer másik elemét, az adóhatóság felé a kiállított és befogadott számlákkal kapcsolatos adatszolgáltatási kötelezettséget, amely még most is csak induló szakaszban van, ezért több idő szükséges ahhoz, hogy az intézkedés hatékony legyen, és valóban nagyobb adófegyelemre ösztönözze az adóalanyokat. Következésképpen Olaszország nem lesz abban a helyzetben, hogy a jelenlegi eltérő rendelkezés lejáratáig, azaz 2017. december 31-ig befejezze az ellenőrzési politikának megfelelő intézkedések kidolgozását és bevezetését. A Bizottságnál 2017. február 16-án iktatott levelében Olaszország azt kérelmezte, hogy a hatóságok részére történő szállításokra a héa-irányelv 206. és 226. cikkétől való jelenlegi eltérést 2020 végéig hosszabbítsák meg. 
            
            
               Ezenkívül Olaszország adókijátszást fedezett fel a hatóságok által irányított vállalatok, illetve egy kisebb, 40 tőzsdei vállalatból álló csoport részére történő szállítások körében. Az adókijátszás elleni küzdelem, valamint annak biztosítása érdekében, hogy az állami bevételekben ne legyen további héaelmaradás, a Bizottságnál 2017. február 16-án iktatott levelében Olaszország kérelmezte a héa-irányelv 206. és 226. cikkétől való eltérés alkalmazási körének kiterjesztését a fent említett gazdálkodó egységek számára történő termékszállításokra és szolgáltatásnyújtásra, akiket Olaszország ugyanolyan megbízhatónak tart, mint a hatóságokat. Ezek között a gazdálkodó egységek között vannak központi és helyi hatóságok által irányított vállalatok, illetve mintegy 40 felsorolt tőzsdei vállalat, így összesen mintegy 2 400 vállalatról van szó. Olaszország arra számít, hogy ha a megosztott fizetési rendszert kiterjeszti e vállalatokra, akkor visszaszoríthatja az érintett gazdálkodó egységek értékesítői vagy szolgáltatói részéről héanemfizetés formájában jelentkező adókijátszást, ezzel pedig növelheti a héabevételeket.
            
            
               A Tanács (EU) 2015/1401 végrehajtási határozatának 3. cikke (2) bekezdésének megfelelően 2016 júniusában Olaszország jelentést nyújtott be. A jelentés szerint az Olaszországban bevezetett megosztott fizetési rendszer növelte a héabevételeket, a növekedés pedig nagyobb volt, mint amivel az intézkedés bevezetésekor számolt. A jelentés megállapítja továbbá, hogy az intézkedésnek nem volt negatív hatása az értékesítők vagy szolgáltatók héa-visszatérítésére. Olaszország szerint hatékony intézkedésnek bizonyult a hatóságok értékesítőinek vagy szolgáltatóinak héanemfizetéséből keletkező adókijátszás minden formájának radikális visszaszorításához. 
            
            
               Az Olaszország által adott tájékoztatás szerint 2017. január 1-je óta további ellenőrzési intézkedéseket alkalmaznak Olaszországban. Az egyik egy nem kötelező, „elektronikus számlázás” néven ismert elszámolási rendszer, a másik pedig az adóhatóság felé a kiállított és befogadott számlákra vonatkozó jelentési kötelezettség, amely azokra a vállalatokra – illetve az ő értékesítőikre vagy szolgáltatóikra vonatkozik –, akikre az eltérés alkalmazási körének kiterjesztését kéri. Ezek segítségével az olasz adóhatóság összevetheti a vállalkozók által bevallott különböző műveleteket és nyomon követheti a héafizetések teljesítését. Ezek az ellenőrzési intézkedések azonban még mindig csak induló szakaszban vannak, ezért több idő szükséges annak értékeléséhez, hogy mennyire ösztönzik az adóalanyok adókötelezettségeinek betartását. A következő években Olaszország értékelni fogja az intézkedések hatékonyságát, illetve azt, hogy továbbra is szükséges-e az eltérő intézkedés alkalmazása. 
            
            
               Az intézkedés egyik hatása az, hogy az értékesítők vagy szolgáltatók a beszerzéseik után megfizetett héát nem tudják adóalanyként ellentételezni a szállításaik után befolyó héával. Állandó hitelezői pozícióba kerülhetnek, és a szóban forgó héát ténylegesen vissza kell téríttetniük az adóhatósággal. Másrészről, bizonyos feltételek között Olaszország engedélyezi ezeknek az értékesítőknek vagy szolgáltatóknak, hogy a vevőiktől be nem folyó héát Olaszországban fizetendő egyéb adókkal ellentételezzék, ezzel csökkenti azt a cash flow problémát, amely egyébként azoknál a vállalkozásoknál jelentkezhet, amelyek Olaszországban kötelesek adózni. 
            
            
               A jelenlegi eltérés kérelmezésének időpontjában Olaszország átalakította héa-visszatérítési rendszerét
                  2
               . A Tanács (EU) 2015/1401 végrehajtási határozatának 3. cikke (2) bekezdésének előírása szerint 2016 júniusában benyújtott jelentésében Olaszország megállapította, hogy héa-visszatérítési rendszere megfelelően működik, és bár nem lehet pontosan megbecsülni a visszatérítési eljárások átlagos hosszát, nyugodtan mondható, hogy a héa-visszatérítési idő átlagban nem haladja meg a három hónapot. Az Olaszország által adott tájékoztatás szerint ezenkívül a hatóságok értékesítői vagy szolgáltatói elsőbbségi eljárás alá esnek, ebben az esetben pedig a visszatérítési idő még ennél is rövidebb. Olaszország szerint a hatályban lévő új szabályok várhatóan megfelelően kezelik majd a héa-visszatérítések számának esetleges növekedését. 
            
            
               Tekintettel az eltérés szélesebb alkalmazási körére, illetve a vállalkozások héa-visszatérítéssel kapcsolatos aggályaira, fontos az eltérés keretében gondoskodni a megfelelő nyomon követésről, különösen abból a szempontból, hogy milyen hatása van az intézkedésnek a héacsalás szintjére, illetve az eltérésben érintett adóalanyok vonatkozásában a héa-visszatérítések helyzetére. A Bizottság felkéri ezért Olaszországot, hogy az eltérés hatálybalépésétől számított tizenöt hónapon belül terjesszen elő egy jelentést arról, hogy a héa-visszatérítési eljárás hogyan befolyásolja az érintett értékesítők vagy szolgáltatók (adóalanyok) helyzetét. A jelentésben különösen arra vonatkozó statisztikákat kell szerepeltetni, hogy ezen adóalanyok tekintetében mennyi idő szükséges a tényleges héa-visszatérítésekhez, illetve ki kell emelni azokat az egyedi problémákat, amelyek ezzel összefüggésben felmerülhetnek. A jelentésnek az eltérésben érintett szállításokra bevezetett intézkedéseknek az adókijátszás elleni küzdelemmel kapcsolatos hatékonyságára is ki kell térnie.
            
            
               A Bizottság a 2017. május 1-jétől 2020. április 30-ig terjedő időszakra javasolja az eltérés engedélyezését. 
            
            
               •Összhang a szabályozási terület jelenlegi rendelkezéseivel
            
            
               A héa-irányelv 206. cikkének megfelelően az adófizetésre kötelezett adóalanynak az adóbevallás benyújtásakor kell megfizetnie a héa nettó összegét. Eltérés szükséges e cikk tekintetében, mivel az előírás szerint a szállítások után az áfát a vevőknek (hatóságoknak, központi és helyi hatóságok által irányított gazdálkodó egységeknek, illetve tőzsdén szereplő vállalatoknak) kell megfizetniük. Szükséges továbbá a héa-irányelv 226. cikkétől való, az adóalanynak minősülő értékesítőtől vagy szolgáltatótól kérhető maximális számlaadatokra vonatkozó eltérés is annak érdekében, hogy bevezetésre kerüljön a számlán annak külön kiegészítő jelzése, hogy a héa összegét az említett külön számlára, nem pedig az értékesítőnek vagy szolgáltatónak kell megfizetni.
            
            
               
                  A héa-irányelv 395. cikke alapján a héa beszedésének egyszerűsítésére vagy egyes adócsalások és -kikerülések megelőzésére eltérés engedélyezhető. Olaszország az eltérő intézkedést a hatóságok, központi és helyi hatóságok által irányított vállalatok, illetve tőzsdén szereplő vállalatok részére történő szállítások körében az adókikerülés elleni küzdelem jegyében kérte. Az Olaszország által rendelkezésre bocsátott részletek alapján az eltérés összhangban van a szabályozási terület jelenlegi rendelkezéseivel. 
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héa-irányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               Tekintettel a héa-irányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható. 
            
            
               •Arányosság
            
            
               A javaslat megfelel az arányosság elvének a következők miatt: 
            
            
               A határozat egy tagállam számára, annak saját kérelme alapján ad felhatalmazást és kötelezettséget nem keletkeztet. 
            
            
               Mivel az eltérés határozott időre szól, és a közszektorra, államilag irányított vállalatokra, illetve tőzsdén szereplő vállalatokra vonatkozik, alkalmazási köre egy olyan ágazatra irányul, amelyben az adókikerülés komoly problémát jelent. A különös intézkedés ezért arányban áll a kitűzött céllal, vagyis az adókikerülés elleni küzdelemmel. 
            
            
               A vállalkozások héa-visszatérítéssel kapcsolatos aggályainak eloszlatása érdekében a Bizottság felkéri Olaszországot, hogy az eltérés hatálybalépésétől számított tizenöt hónapon belül terjesszen elő egy jelentést arról, hogy a héa-visszatérítési eljárás hogyan befolyásolja az érintett értékesítők vagy szolgáltatók (adóalanyok) helyzetét. Olaszország azt is megerősítette, hogy az eltérésben érintett értékesítők vagy szolgáltatók a visszatérítésnél igénybe vehetik az elsőbbségi eljárást. Részletes információkat és statisztikai adatokat kell szolgáltatni arról, hogy az eltérésben érintett adóalanyok hány visszaigénylési kérelmet nyújtottak be, illetve mennyi időre volt szükség ahhoz, hogy ezek a személyek ténylegesen megkapják a visszatérítést. 
            
            
               Végezetül, a héa-visszatérítési eljárás tekintetében Olaszország kapcsolatban áll a Bizottsággal, a visszatérítési folyamat javítása érdekében pedig már eddig is több intézkedést tett, és továbbiak bevezetését is tervezi. Olaszország arról biztosította a Bizottságot, hogy a megosztott fizetésben érintett értékesítők vagy szolgáltatók helyzetére különös figyelmet fordítanak az olasz hatóságok. 
            
            
               •A jogi aktus típusának megválasztása
            
            
               
                  Javasolt jogi aktus: tanácsi végrehajtási határozat. 
               
               
                  A héa-irányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus azért, mert külön egy tagállamnak is címezhető. 
               
               
                  Mivel az Olaszország által kért, illetve a jelenleg érvényes, a Tanács (EU) 2015/1401 végrehajtási határozatával számára engedélyezett eltérés alkalmazási köre és ideje egymást fedi, ezért a Bizottság az utóbbit hatályon kívül helyezi, és felváltja ezzel az új végrehajtási határozattal.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Hatásvizsgálat
            
            
               A tanácsi végrehajtási határozatra vonatkozó javaslat célja, hogy a hatóságok részére történő szállítások esetében a héa-irányelv 206. és 226. cikkétől való eltérés alkalmazását további három évvel meghosszabbítsa. Célja továbbá, hogy az eltérő intézkedés alkalmazási körét a központi és helyi hatóságok által irányított vállalatok, illetve mintegy 40 felsorolt tőzsdei vállalat, így összesen mintegy 2 400 vállalat részére történő szállításokra is kiterjessze. A meghosszabbított intézkedés kiterjesztett alkalmazási köre mintegy 640 000 értékesítőt vagy szolgáltatót érint. A tanácsi végrehajtási határozat célja elsősorban a felsorolt gazdálkodó egységek értékesítői vagy szolgáltatói részéről héanemfizetés formájában jelentkező adókijátszás elleni küzdelem, mivel kimondja, hogy az esedékes héát az adóhatóság egy elkülönített bankszámlájára kell megfizetni. Az Olaszország által a hatóságok részére történő szállításokra vonatkozóan jelenleg alkalmazott intézkedés e cél eléréséhez hatékony eszköznek tűnik. 
            
            
               Mivel azonban az értékesítőnek vagy szolgáltatónak ezen rendszer alapján vevőik nem fizetik meg a héát, gyakrabban kell majd kérelmezniük a héa tényleges visszatérítését abban az esetben, ha a héát nem tudják Olaszországban fizetendő egyéb adókkal ellentételezni. A szóban forgó adóalanyokat érintő negatív hatás elkerülése érdekében elengedhetetlen – különösen, ha nem Olaszországban alapított értékesítőkről vagy szolgáltatókról van szó –, hogy a visszatérítési eljárás kifogástalanul működjön és ne húzódjon el. Olaszország szerint héa-visszatérítési rendszere megfelelően működik, a héa-visszatérítési idő pedig átlagban nem haladja meg a három hónapot. A hatályban lévő új szabályok továbbá várhatóan megfelelően kezelik majd a héa-visszatérítések számának esetleges növekedését. Az Olaszország által adott tájékoztatás szerint ezenkívül a hatóságok értékesítői vagy szolgáltatói elsőbbségi eljárás alá esnek, ebben az esetben pedig a visszatérítési idő még a fent említett három hónapnál is rövidebb. 
            
            
               4.KÖLTSÉGVETÉSI VONZAT
            
         
         
            
               
                  Az intézkedés nem fogja kedvezőtlenül befolyásolni az Unió héából származó saját forrásait.
               
            
            
               2017/0078 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének az Olasz Köztársaság részére történő engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK irányelvre
                  3
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A Tanács (EU) 2015/1401 végrehajtási határozata
                  4
                felhatalmazta Olaszországot annak előírására, hogy a hatóságok részére történő szállítások után fizetendő hozzáadottérték-adót (héa) maguk fizessék meg az adóhatóság egy elkülönített és zárolt bankszámlájára. Az intézkedés a héafizetésre és számlázásra vonatkozó szabályok tekintetében a 2006/112/EK irányelv 206. és 226. cikkétől való eltérésnek minősül. 
            
            
               (2)A Bizottságnál 2017. február 16-án iktatott levelében Olaszország kérte a felhatalmazás meghosszabbítását. Olaszország kérte ugyanakkor az eltérés alkalmazási körének kiterjesztését a központi és helyi hatóságok által irányított vállalatok, valamint s felsorolt tőzsdei vállalatok részére történő termékértékesítésre és szolgáltatásnyújtásra is. 
            
            
               (3)A Bizottság 2017. március 15-én kelt levelében tájékoztatta a többi tagállamot Olaszország kérelméről. A Bizottság 2017. március 16-án kelt levelében értesítette Olaszországot arról, hogy a kérelem elbírálásához általa szükségesnek ítélt valamennyi információ a rendelkezésére áll.
            
            
               (4)Olaszország további ellenőrzési intézkedéseket vezetett be, amelyek segítségével az olasz adóhatóság összevetheti a vállalkozók által bevallott különböző műveleteket és nyomon követheti a zárolt állami számlákon a héafizetések teljesítését. Ezek az ellenőrzési intézkedések azonban még mindig csak induló szakaszban vannak, ezért több idő szükséges annak értékeléséhez, hogy mennyire ösztönzik az adóalanyok adókötelezettségeinek betartását. Olaszország így nincs abban a helyzetben, hogy az (EU) 2015/1401 végrehajtási határozat lejáratáig, azaz 2017. december 31-ig befejezze az ellenőrzési politikának megfelelő intézkedések kidolgozását és bevezetését. Olaszország ezért kérelmezte az eltérés meghosszabbítását. 
            
            
               (5)Olaszország csalásokat tárt fel a központi és helyi hatóságok által irányított más gazdálkodó egységek és számos, tőzsdén szereplő vállalat részére történő termékértékesítéssel és szolgáltatásnyújtással összefüggésben is. Az érintett gazdálkodó egységek értékesítői vagy szolgáltatói részéről héanemfizetés formájában jelentkező adókijátszás visszaszorítása érdekében Olaszország kérelmezi a 2006/112/EK irányelv 206. cikkétől való eltérést, valamint annak előírását is, hogy a szóban forgó, központi és helyi hatóságok által irányított vállalatok, illetve 40 tőzsdén szereplő vállalat részére történő termékértékesítés és szolgáltatásnyújtás után fizetendő héát ezek a gazdálkodó egységek az adóhatóság egy elkülönített és zárolt bankszámlájára fizessék be. Ezenfelül a 2006/112/EK irányelv 226. cikke tekintetében is szükséges az eltérés, hogy a számlán külön fel lehessen tüntetni, hogy a héát egy külön számlára kell megfizetni. 
            
            
               (6)Az intézkedés egyik hatása az, hogy az értékesítők vagy szolgáltatók a beszerzéseik után megfizetett héát nem tudják adóalanyként ellentételezni a szállításaik után befolyó héával. Állandó hitelezői pozícióba kerülhetnek, és a szóban forgó héát ténylegesen vissza kell téríttetniük az adóhatósággal. Az (EU) 2015/1401 végrehajtási határozat 3. cikke (2) bekezdésének előírása szerint 2016 júniusában benyújtott jelentésében Olaszország bizonyította, hogy héa-visszatérítési rendszere megfelelően működik, a héa-visszatérítési idő pedig átlagban nem haladja meg a három hónapot. Az Olaszország által adott tájékoztatás szerint ezenkívül a hatóságok értékesítői vagy szolgáltatói elsőbbségi eljárás alá esnek, ebben az esetben pedig a visszatérítési idő még ennél is rövidebb. Olaszország szerint a hatályban lévő új szabályok várhatóan megfelelően kezelik majd a héa-visszatérítések számának esetleges növekedését. 
            
            
               (7)2014-ben Olaszország bevezette a kötelező elektronikus számlázást a hatóságok részére történő termékértékesítés és szolgáltatásnyújtás tekintetében. Ennek alapján, amint kidolgozásra és bevezetésre kerül az elektronikusan elérhető adatokon alapuló, megfelelő ellenőrzési politika, lehetővé fog válni az érintett ágazat megfelelő ellenőrzése. 2017. január 1-je óta további ellenőrzési intézkedéseket alkalmaznak Olaszországban. Az egyik egy nem kötelező, „elektronikus számlázás” néven ismert elszámolási rendszer, a másik pedig az adóhatóság felé a kiállított és befogadott számlákra vonatkozó jelentési kötelezettség, amely azokra a vállalatokra – illetve az ő értékesítőikre vagy szolgáltatóikra vonatkozik –, akikre az eltérést kéri. Ezek segítségével az olasz adóhatóság összevetheti a vállalkozók által bevallott különböző műveleteket és nyomon követheti a héafizetések teljesítését. Amint megvalósul a szóban forgó rendszer teljes körű végrehajtása, nem lesz szükséges a 2006/112/EK tanácsi irányelvtől való eltérés alkalmazása, ezért Olaszország biztosította a Bizottságot arról, hogy nem fogja kérelmezni az eltérő intézkedés megújítását.
            
            
               (8)A kérelmezett eltérésnek meghatározott időre kell szólnia azért, hogy a különös intézkedés alkalmasságát és hatékonyságát értékelni lehessen.
            
            
               (9)Az eltérés keretében a szükséges nyomon követés biztosítása érdekében – különösen abból a szempontból, hogy milyen hatása van az eltérésben érintett adóalanyok vonatkozásában a héa-visszatérítések helyzetére – Olaszországnak az eltérő intézkedés olaszországi hatálybalépését követő 15 hónapon belül jelentést kell benyújtania a Bizottsághoz az adóalanyok részére történő héa-visszatérítés általános helyzetéről és különösképpen az eljárás átlagos időtartamáról, valamint arról, hogy a bevezetett intézkedések hatékonyan csökkentették-e a szóban forgó ágazatban az adókijátszást. Olaszországnak folytatnia kell a reformokat annak érdekében, hogy a héa-visszatérítési eljárás zökkenőmentes legyen és ne húzódjon el. 
            
            
               (10)Az eltérő intézkedés arányban áll a kitűzött célokkal, mivel alkalmazása határozott időre szól, és egy olyan ágazatra vonatkozik, amelyben az adókikerülés komoly problémát jelent. Az eltérő intézkedés továbbá nem növeli annak kockázatát, hogy a csalás átterjed más ágazatra vagy más tagállamokra.
            
         
         
            
               (11)Az eltérés a végső fogyasztói szinten beszedett adóbevétel teljes összegét nem fogja negatívan befolyásolni és nem lesz kedvezőtlen hatással az Unió héából származó saját forrásaira. 
            
            
               (12)Az (EU) 2015/1401 végrehajtási határozatot hatályon kívül kell helyezni,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 206. cikkétől eltérve Olaszország felhatalmazást kap, hogy rendelkezzen arról, hogy a következő gazdálkodó egységek számára történő termékértékesítések és szolgáltatásnyújtások után fizetendő héát az adóhatóság egy elkülönített és zárolt bankszámlájára a vevő fizesse meg:
            
            
               –hatóságok;
            
            
               –az olasz polgári törvénykönyv (Codice Civile) 2359. cikke értelmében hatóságok által irányított vállalatok; 
            
            
               –tőzsdén szereplő vállalatok, melyek listáját Olaszország a jelen határozat hatálybalépése után az olasz közlönyben (Gazzetta Ufficiale) fogja közzétenni, szükség szerint pedig évente felül fogja vizsgálni. 
            
            
               2. cikk
            
            
               A 2006/112/EK irányelv 226. cikkétől eltérve Olaszország felhatalmazást kap, hogy rendelkezzen arról, hogy az 1. cikkben felsorolt gazdálkodó egységek számára történő termékértékesítéssel és szolgáltatásnyújtással kapcsolatban kibocsátott számlák külön megjegyzést tartalmazzanak arra vonatkozóan, hogy a héát az adóhatóság egy elkülönített és zárolt bankszámlájára kell megfizetni.
            
            
               3. cikk
            
            
               Olaszország az 1. és 2 cikk alapján hozott nemzeti intézkedésekről értesíti a Bizottságot. 
            
            
               Az 1. és 2. cikkben említett intézkedések olaszországi hatálybalépését követő 15 hónapon belül Olaszország jelentést nyújt be a Bizottsághoz az említett intézkedések által érintett adóalanyok részére történő héa-visszatérítés általános helyzetéről, és különösképpen a visszatérítési eljárás átlagos időtartamáról, valamint arról, hogy a bevezetett intézkedés összességében hatékonyan csökkentette-e a szóban forgó ágazatban a héakikerülést.
            
            
               4. cikk
            
            
               Az (EU) 2015/1401 végrehajtási határozat 2017. május 1-jén hatályát veszti. 
            
            
               5. cikk
            
            
               Ezt a határozatot 2017. május 1-jétől 2020. április 30-áig kell alkalmazni.
            
            
               6. cikk
            
            
               Ennek a határozatnak az Olasz Köztársaság a címzettje.
            
            
               Kelt Brüsszelben, -án/-én.
            
         
         
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 217., 2015.8.18., 7–8. o. 
               
               
                  
                     (2)
                  Az olasz héa-visszatérítési rendszert a 2013/4080 számú kötelezettségszegési eljárás következtében alakították át, amely jelenleg is folyamatban van, mert van még néhány nyitott kérdés, ilyen például a garanciaköltségek visszafizetése.
               
               
                  
                     (3)
                  HL L 347., 2006.12.11., 1. o.
               
               
                  
                     (4)
                  A Tanács 2015. július 14-i (EU) 2015/1401 végrehajtási határozata Olaszországnak a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésére történő felhatalmazásáról (HL L 217., 2015.8.18., 7. o.).